የፐብሊክ ዲፕሎማሲ ቡድኑ ለቀጣይ ተልዕኮ ስኬት ይበልጥ ተደራጅቶ ሊንቀሳቀስ ይገባል-ጠ/ሚ ኃይለማሪያም
የኢትዮጵያ ፐብሊክ ዲፕሎማሲ ቡድን ለቀጣይ ተልዕኮዎቹ ስኬት ተደራጅቶ መንቀሳቀስ እንዳለበት ጠቅላይ ሚኒስትር ኃይለ ማሪያም ደሳለኝ ተናገሩ።ቡድኑ በጎረቤት አገራት በሚያደርጋቸው ጉዞዎች ትኩረቱን ከህዳሴ ግድብ ባለፈ በኢኮኖሚያዊ ውህደትና በታታላቅ አገራዊ ጉዳዮች ላይ ሊያተኩር ይገባል ብለዋል።የህዝብ ተወካዮች ምክር ቤት አፈ ጉባዔ አቶ አባ ዱላ ገመዳ በበኩላቸው ቡድኑ በሱዳን የነበረው ቆይታ የተሳካ እንደነበርና በቀጣይም ዘርፈ ብዙ ሥራዎችን ለመስራት መታቀዱን ገልጸዋል።የኢትዮጵያ ፐብሊክ ዲፕሎማሲ ቡድን በሱዳን የነበረውን ቆይታ በተመለከተና በቀጣይ ሥራዎቹ ዙሪያ ጠቅላይ ሚኒስትር ኃይለማሪያም በተገኙበት ዛሬ ውይይት ተካሂዷል።ጠቅላይ ሚኒስትሩ በዚህ ጊዜ እንደገለጹት የዲፕሎማሲ ቡድኑ እስካሁን አበረታች ሥራዎችን ቢያከናውንም በቀጣይ የበለጠ ተደራጅቶ በመንቀሳቀስ አገራዊ ጥቅምን ሊያስከብር ይገባል።በታላቁ የኢትዮጵያ ህዳሴ የኤሌክትሪክ ኃይል ማመንጫ ግድብ ዙሪያ የሚነሱ ጥያቄዎችን በዕውቀት ላይ ተመስርቶ ምላሽ መስጠት የሚችል የምሁራን አደረጃጀት መፍጠር እንደሚገባም አስምረውበታል።ቡድኑ በቀጣይ በዓባይ ጉዳይ ብቻ ሳይሆን በሌሎች አገራዊ አጀንዳዎች ላይም ሀሳብ የሚያቀርብ ተቋም መሆን እንዳለበት ነው ጠቅላይ ሚኒስትሩ የተናገሩት።መንግስት ከጎረቤት አገራት ጋር ጠንካራ የኢኮኖሚ ትስስር በረጅም ጊዜ ደግሞ ፖለቲካዊ ውህደት ለመፍጠር የሚያደርገውን ጥረት ቡድኑ የተልዕኮው አንድ አካል አድርጎ የበኩሉን ሊወጣ እንሚገባም አስገንዝበዋል።ለቡድኑ ዓላማ የበለጠ ስኬት መንግሥት አስፈላጊውን ድጋፍ እንደሚያደርግ የገለጹት ጠቅላይ ሚነስትሩ የራሱን የገቢ ምንጭ መፍጠር የሚችልበትን አሰራር እንዲቀይስ መመሪያ ሰጥተዋል።የሕዝብ ተወካዮች ምክር ቤት አፈ-ጉባዔና የፐብሊክ ዲፕሎማሲ ቡድኑ መሪ አባ ዱላ ገመዳ በበኩላቸው ቡድኑ በሱዳን የነበረው ቆይታ ከግብጹ ጋር ሲነጻጸር የበለጠ ስኬታማ እንደነበር ገልጸዋል።“የሱዳኑ ጉብኝት ከግብጹ ለየት ባለ መንገድ ሰፊ የኅብረተሰብ ክፍል ያገኘንበትና በኢትዮጵያውያን ምሁራን ሣይንሳዊ ማብራሪያ መስጠት የተቻለበት ነው” ሲሉም አብራርተዋል።በአፈ-ጉባዔ አባዱላ ገመዳ የተመራው የልዑካን ቡድን ከተለያዩ የኅብረተሰብ ክፍሎች የተውጣጡ 88 አባላትን በመያዝ ለ5 ቀናት በሱዳን የተሳካ ጉዞ አድርጎ መመለሱ ይታወሳል። (ኢዜአ)